સરકારનાં બજેટથી માંડીને સામાજિક રીતરિવાજોમાં સૌથી વધુ સહન કરવાનું મધ્યવર્ગને ભાગે જ આવે છે. આવી અવગણના છતાં પણ તેઓ હસતા મુખે જીવે જાય છે. સેકન્ડ ક્લાસ લાવનારાઓ જ ભવિષ્યનો મધ્યમવર્ગ છે, એ લોકો જ સમાજની ખરી કરોડરજ્જુ છે. એમના માટે સન્માન કે સહાનુભૂતિનો ક્વોટા બચાવી રાખો. સમાજને એકલા ફર્સ્ટક્લાસથી કે નાપાસ થનારાઓથી નહીં ચાલે. તેજસ્વીઓની કદર કે ઠોઠ માટે સહાનુભૂતિ જાળવવા પણ સેકન્ડ ક્લાસવાળાઓનું અસ્તિત્વ બહુ જરૂરી છે. આ બહુમતી વર્ગની અવગણના અટકે એમાં જ લોકશાહીનો જયજયકાર છે.